**#EUDatathon 2022.: Vaša kreativna rješenja mogu promijeniti EU i svijet**

Prijave za ovogodišnji Datathon EU-a, godišnje natjecanje EU-a u radu s otvorenim podacima, otvorene su 7. veljače. Amaterima u području otvorenih podataka i razvojnim programerima aplikacija iz cijelog svijeta pruža se prilika da pokažu potencijal otvorenih podataka, da njihove inovativne ideje postanu prepoznatljive na međunarodnoj razini te da se natječu za dio ukupne nagrade koja iznosi 200 000 EUR i nagradu javnosti.

Kako možete sudjelovati? Jednostavno! Predložite ideju za aplikaciju koja povezuje i upotrebljava otvorene skupove podataka tako da nudi rješenja za neki od četiri izazova:

* prvi izazov: „Europski zeleni plan”
* drugi izazov: „[Transparentnost](https://ec.europa.eu/info/strategy/priorities-2019-2024/economy-works-people_hr) u javnoj nabavi”
* treći izazov: „Mogućnosti za mlade u području javne nabave EU-a”
* četvrti izazov: „Europa spremna za digitalno doba”.

Ključni uvjet za uspješno podnošenje prijave jest da barem jedan od skupova podataka koji ćete upotrijebiti za izradu aplikacije potječe iz više tisuća skupova podataka dostupnih na stranicama [data.europa.eu](https://data.europa.eu/hr). Ako se odlučite za drugi ili treći izazov, upotrijebite barem jedan skup podataka koji je objavljen na portalu EU-a za javnu nabavu (Tenders Electronic Daily – TED).

Očekuje se i da ćete svojom prijavom na inovativan način doprinijeti važnim ciljevima Europske unije i prikazati mogućnosti za konkretne poslovne modele ili socijalna poduzeća. Možete se nadahnuti idejama za koje su u prethodnim natjecanjima dodijeljene nagrade. U 2020. je ekipa FinLine iz Ujedinjene Kraljevine oduševila i žiri i javnost aplikacijom koja malim i srednjim poduzećima pruža besplatno prilagođeno savjetovanje u vezi s odgovarajućim bespovratnim sredstvima i ulagačkim mogućnostima za prevladavanje poteškoća uzrokovanih pandemijom bolesti COVID-19. Aplikacija je osvojila prvu nagradu u okviru izazova „Gospodarstvo u interesu građana”, a i nagradu javnosti. U 2021. ekipa INTER IDEA iz Italije također je osvojila dvije nagrade s aplikacijom za lakšu profesionalnu mobilnost žena u Europi. Pojedinosti o svim pobjedničkim idejama možete pronaći na [internetskim stranicama o Datathonu EU-a](https://op.europa.eu/hr/web/eudatathon).

Ekipe koje ove godine uđu u uži izbor imat će na raspolaganju potporu tijekom faze osmišljavanja i nakon natjecanja. Suradnja s finalistima uključuje pozive na događanja i internetske seminare u vezi s otvorenim podacima na kojima se ekipe mogu susresti s pružateljima podataka, dodatno reklamirati svoje projekte i iskoristiti mogućnosti umrežavanja.

Pošaljite svoju prijavu do **31. ožujka**. Detaljnije informacije možete pronaći u [pravilniku natjecanja](https://op.europa.eu/hr/web/eudatathon#rules).

Datathon EU-a 2022. organizira Ured za publikacije Europske unije u okviru [Europske godine mladih 2022.](https://europa.eu/youth/year-of-youth_hr) u kojoj se organiziraju događanja i aktivnosti namijenjeni mladima iz cijele Europe.

Dodatne informacije potražite na [internetskim stranicama o Datathonu EU-a](https://op.europa.eu/hr/web/eudatathon) i [[pratite nas na](https://twitter.com/EU_opendata)](https://twitter.com/EU_opendata) [Twitteru](https://twitter.com/EU_opendata), [Facebooku](https://www.facebook.com/data.europa.eu) i

[LinkedInu](https://www.linkedin.com/company/publications-office-of-the-european-union) putem oznake #EUDatathon.